REPUBLIKA SRBIJA

Odbor za dijasporu i Srbe u regionu

09 Broj: 06-2/285-15

01. jul 2015. godine

B e o g r a d

Z A P I S N I K

SA JEDANAESTE SEDNICE ODBORA ZA DIJASPORU I SRBE U REGIONU

Sednica je održana u utorak, 30**. juna 2015**. godine u sali III Doma Narodne skupštine sa početkom u **11.00 časova**.

 Sednicom je predsedavao dr Janko Veselinović, predsednik Odbora.

Sednici su prisustvovali: Miodrag Linta, zamenik predsednika Odbora i članovi: Milan Stevanović, prof. dr Marko Atlagić, Nebojša Berić, Nenad Nikolić, Bratimir Vasiljević, Milan Đurica, dr Branko Đurović i zamenici članova: Aleksandar Marković i Žika Gojković.

 Sa sednice opravdano odsutni: dr Aleksandar Peranović, Dušan Stupar, Siniša Maksimović, Marjana Maraš, Jovana Jovanović, Aleksandar Čotrić, Milorad Stošić i Marija Jevđić.

 Pored članova Odbora sednici su prisustvovali i uzeli učešća u radu: dr Ljiljana Nikšić, načelnik Odeljenja za migracionu politiku, dijasporu i socijalne sporazume u Ministarstvu spoljnih poslova, Dragan Stanojević, predsednik Skupštine dijaspore i Srba u regionu, Zvonimir Jovanović, potpredsednik Skupštine dijaspore i Srba u regionu i Vidoje Purić, delegat Skupštine dijaspore i Srba u regionu. Predsedavajući je pozdravio sve prisutne i u elektronskom sistemu konstatovao da postoji kvorum za rad i odlučivanje i predložio sledeći

D n e v n i r e d:

1.Informacija o aktuelnom položaju dijaspore i Srba u regionu (izvestilac Dragan Stanojević, predsednik Skupštine dijaspore i Srba u regionu)

2.Informacija o izboru direktora Uprave za saradnju s dijasporom i Srbima u regionu

3.Informacija o bazama podataka i vođenju evidencija o dijaspori i Srbima u regionu i

4.Razno

Pošto nije bilo predloga za izmenu i dopunu dnevnog reda, pristupilo se glasanju. Dnevni red je usvojen jednoglasno.

Pre prelaska na rad po tačkama, glasalo se o zapisniku sa prethodne sednice. Jednoglasno je usvojen zapisnik sa 10. sednice Odbora.

Predsedavajući je na početku sednice dao nekoliko uvodnih napomena po provoj tački dnevnog reda, podsećajući prisutne na zaključak sa pete sednice Odbora, kojoj su prisustvovali današnji gosti: g-din Dragan Stanojević, predsednik Skupštine dijaspore i Srba u regionu i Zvonimir Jovanović, potpredsednik Skupštine dijaspore i Srba u regionu, nakon čega je dao reč g-dinu Draganu Stanojeviću.

Dragan Stanojević je u svom izlaganju upoznao Odbor sa situacijom u kojoj se trenutno nalazi Skupština dijaspore i Srba u regionu, koja je zbog činjenice da je mandat delegatima istekao u otežanom radu. Međutim, veći broj delegata Skupštine su uspeli da se okupe i obeleže Dan dijaspore. Stanojević je istakao potrebu za što bržim izmenama i dopunama Zakona o dijaspori i Srbima u regionu i s tim u vezi formiranje radne grupe u čijem sastavu bi bili i članovi Skupštine dijaspore i Srba u regionu. On je ukazao da koordinacija između državnih organa i predstavnika Skupštine dijaspore i Srba u regionu treba da bude efikasnija u cilju bolje i brže razmene podataka i informacija, kao i da je neophodno imenovanje direktora i zamenika direktora Uprave za saradnju s dijasporom i Srbima u regionu. Dragan Stanojević je informisao Odbor o inicijativi Skupštine dijaspore i Srba u regionu da ministar spoljnih poslova održi sastanak sa predstavnicima Skupštine u cilju iznalaženja rešenja za otvorena pitanja, između ostalog i za izmenu Zakona o dijaspori i Srbima u regionu. Na kraju izlaganja je upoznao Odbor sa sadržinom radne verzije Deklaracije o zaštiti kulture sećanja na srpske žrtve, a koju je Skupština dijaspore i Srba u regionu dostavila povodom obeležavanja Vidovdana, Dana dijapore.

Zvonko Jovanović, potpredsednik Skupštine dijaspore i Srba u regionu se u svom izlaganju složio sa Draganom Stanojevićem i dodao da Skupština dijaspore i Srba u regionu, pored dobre saradnje sa Odborom ima dobru saradnju i sa Odeljenjem za migracionu politiku, dijasporu i socijalne sporazume Ministarstva spoljnih poslova.

Vidoje Purić, delegat Skupštine dijaspore i Srba u regionu iz Francuske je u obraćanju ukazao da Skupština dijaspore i Srba u regionu u narednom periodu i državni organi, koji budu s njom u saradnji se ne vraćaju ispočetka u onim segmentima, koji su već izdefinisani. Aktivnosti treba da se usmere u efikasnijem i delotvornijem pravcu sa ciljem da i matici i dijaspori idu u korist.

Dr Ljiljana Nikšić, načelnik Odeljenja za migracionu politiku, dijasporu i socijalne sporazume u Ministarstvu spoljnih poslova je prisutne upoznala sa aktivnostima ministarstva, između ostalog i povodom Vidovdana, ističući prijem delegata Skupštine dijaspore i Srba u regionu i sastanak u Ministarstvu spoljnih poslova. Dr Nikšić je ukazala na više segmenata u kojima se ogledaju aktivnosti Ministarstva, diplomatsko-konzularnih predstavništava širom sveta i njihova uloga i značaj kada je u pitanju naša dijaspora i Srbi u regionu. U ime Ministarstva spoljnih poslova je pozvala članove Odbora na sastanak u MSP, na kome će se u neformalnoj atmosferi dogovariti o budućoj međusobnoj saradnji.

Po prvoj tački u diskusiju su se uključili:Miodrag Linta, zamenik predsednika Odbora, prof. dr Marko Atlagić i Milan Stevanović. Miodrag Linta je ukazao na potencijal DKP mreže i potrebu za boljom koordinacijom između državnih organa. Milan Stevanović je takođe istakao potrebu za sinhronizovanom koordinaciojom, kako se ne bi desilo da se isti povod obeležava u istom danu na tri različita mesta. Prof. dr Marko Atlagić je pohvalio izradu Deklaracije o zaštiti kulture sećanja na srpske žrtve. Po pitanju Uprave za saradnju s dijasporom i Srbima u regionu je ukazao na proces u vezi sa transformacijom kroz koju Uprava trenutno prolazi.

Odbor je po prvoj tački u smislu zaključka sa pete sednice Odbora, zaključio da ostaje pri predlogu upućenom MSP da je potrebno formiranje Zajedničke međuresorne radne grupe radi izrade Nacrta izmena i dopuna Zakona o dijaspori i Srbima u regionu. Izmene Zakona su neophodne kako bi se postojeći problemi u funkcionisanju Skupštine dijaspore i Srba u regionu prevazišli, kao i da bi se lakše rešavali ostali problemi naših sunarodnika koji žive u inostranstvu. U tom smislu Odbor daje podršku inicijativi da se održi sastanak ministra spoljnih poslova sa predstavnicima Skupštine dijaspore i Srba u regionu, sve u cilju iznalaženja rešenja za otvorena pitanja, između ostalog i za izmenu Zakona o dijaspori i Srbima u regionu.

Odbor se upoznao sa sadržinom radne verzije Deklaracije o zaštiti kulture sećanja na srpske žrtve.

Po drugoj tački dnevnog reda dr Ljiljana Nikšić je obrazložila proces transformacije, koji je Uprava za saradnju s dijasporom i Srbima u regionu prošla i zbog čega duže traje proces izbora direktora Uprave.

U vezi sa trećom tačkom dnevnog reda, Odbor je blagovremeno dobio od Ministarstva spoljnih poslova Informaciju o bazama podataka i vođenju evidencije o dijaspori i Srbima u regionu. Za reč se javio Milan Stevanović, član Odbora, ukazujući na značaj baze podataka i u vezi sa sveobuhvatnom, funkcionalnom bazom predložio pilot projekat. MSP u čijem sastavu se nalazi organ uprave, tj. Uprava za saradnju s dijasporom i Srbima u regionu bi, po njegovim rečima, trebalo da formira radnu grupu, koja će baviti izradom funkcionalne baze podataka naše dijaspore.

Zvonimir Jovanović, potpredsednik Skupštine dijaspore i Srba u regionu je predložio Švajcarsku kao zemlju pilot projekat za izradu baze podataka naše dijaspore. Prof. dr Marko Atlagić je u diskusiji ukazao na već postojeće baze potaka, koje se izrađuju na našim univerzitetima, naglašavajući njihov značaj.

Predsedavajući je ukazao na mogućnosti, proistekle iz Poslovnika Narodne skupštine, a koje se odnose na obrazovanje pododbora i radne grupe, a u skladu sa čl. 44. stav 6.

Po tački Razno se javila Jelena Kiš, predsednica Matice iseljenika i Srba u regionu i sekretar Saveta za Srbe u regionu. Ona je naglasila značaj Matice, pojašnjavajući njene aktivnosti i ukazujući na trenutne probleme oko finansiranja sa kojima se Matica iseljenika i Srba u regionu suočava.

Sednica je završena u 13,10 časova.

Tonski snimak je sastavni deo ovog zapisnika.

 SEKRETAR ODBORA ZAMENIK PREDSEDNIK ODBORA

 Vesna Matić Vukašinović Miodrag Linta